Mexiko-president gaan nie met Trump vergaderEnrique Pena Nieto, president van Mexico (23 Januarie 2017) Foto: AP Photo/Marco Ugarte Enrique Pena Nieto, president van Mexiko, het Donderdag gesê hy gaan nie ŉ beplande verdagering op 31 Januarie met pres. Donald Trump van Amerika bywoon nie. Dit volg ure nadat Trump op Twitter gesê het die vergadering moet gekanselleer word indien Mexiko nie vir ŉ grensmuur sal betaal nie. Pena Nieto se boodskap op Twitter is ŉ antwoord op die onsekerheid hoe hy sou reageer teenoor Trump se aggressiewe houding teenoor die land. Maroela Media het vroeër berig Trump het reeds met uitvoerende optrede begin oor immigrasie en met stappe om sy voorgestelde muur op die VSA/Mexiko-grens te bou. Hy sal na verwagting ook voorstelle hersien wat die vloei van vlugtelinge na die VSA sal beperk. “Ek het die Withuis vanoggend in kennis gestel dat ek nie die vergadering volgende week Dinsdag sal bywoon nie,” het Pena Nieto op Twitter gesê. “Mexiko benadruk sy bereidwilligheid om met die VSA saam te werk om ŉ ooreenkoms te bereik wat tot voordeel strek van albei lande.” Sean Spicer, woordvoerder van die Withuis, het gesê hulle sal ŉ ander datum beplan. “Ons sal die kommunikasiekanale oophou,” het Spicer gesê.